Við skulum biðja … Við þökkum þér Drottinn fyrir að þú sendir okkur einkason þinn , því í honum er líf og hann er ljós mannanna . Opnaðu hjörtu okkar fyrir fagnaðarboðskap þínum , að við hleypum ljósinu inn og bægjum myrkri frá . Við lofum þig og þökkum þér . Amen Náð sé með yður og friður frá Guði vorum og Drottni Jesú Kristi . Já , Jesaja sagði : Gangið út og greiðið götu þjóðarinnar því að hjálpræði þitt kemur og sigurlaunin fylgja honum . Já , fæðing Jesú breytti eða endurbætti áætlun Guðs um frelsun manna og allt NT boðar með einum eða öðrum hætti Ríki Guðs . Sigurlaunin sem Frelsarinn færir okkur eru eilíft líf í ríki hans , því þeir sem trúa á Jesú , verða endurleystir frá synd og fá aðgang að borginni helgu sem verður aldrei yfirgefin . Spámenn GT voru óþreytandi að boða komu Frelsarans . Harður og hvass boðskapur þeirra , um nauðsyn þess að snúa við lífsstílum og taka til í hjartanu , gerði þá ekki vinsæla meðal almennings . BoðskapurNT er í raun og veru sá sami , að vísu boðaður á kærleiksríkari hátten málið er að við þurfum að taka til í hjartanu og búa okkur undir að Frelsarinn komi aftur . Guðspjallið er líka með frásögn af spámanni Guðs , það sagði : “ Maður kom fram , sendur af Guði . Hann kom til vitnisburðar , að vitna um ljósið og vekja alla til trúar á það ” . Þetta er boðskapur jólanna . Á hverju ári erum við ekki aðeins minnt á , að konungur alheimsins fæddist í fátæklegu fjárhúsi hér á jörðu , heldur einnig , að fæðing hans var uppfylling á spádómi sem var hrópaður úti á götu , af spámanni Guðs , fyrir þúsundum ára , og spádómurinn rættist ... Hið sanna ljós kom í heiminn . Í hundruði ára var koma Frelsarans boðuð en þegar hann kom þekkti heimurinn hann ekki . Hann kom sem lítið og ósjálfbjarga barn , fáir vissu af komu hans og fáir fögnuðu honum . Hann kom ekki til að dæma heiminn heldur til að frelsa hann og öllum þeim sem tóku við honum gaf hann rétt til að verða Guðs börn , þeim sem trúa á nafn hans . Merkingin bak við að trúa á nafn einhvers , var að trúa því , hver hann væri . Við fengum rétt til að vera börn Guðs , en við verðum það ekki sjálfkrafa . Frá upphafi tímans hefur maðurinn átt þetta val , að trúa á Guð eða hafna honum . Hjá Guði er ekki til neitt sem kallast hlutleysi . Jesús sagði sjálfur , sá sem er ekki með mér , er á móti mér og Sá sem safnar ekki saman með mér , sundur dreifir . Kannski er þetta jafn harður boðskapur og hjá spámönnum GT en það er þetta að verða að taka afstöðu . Í öllum mögulegum og ómögulegum aðstæðum í lífinu erum við alltaf að taka afstöðu . Okkar innri maður metur allt sem augað sér og eyrað heyrir , hvort sem við látum það uppi eða ekki . Fólk getur talað um veður , færð og stjórnmál við alla en Guð er sjaldnar til umræðu . Kannski hefur þetta alltaf verið svona … kannski er það ástæða þess að Guð setti það í hjörtu spámanna að hrópa boðskapinn á götum úti , svo enginn missti af orði Guðs . Spámennirnir voru útvarp þess tíma … og allt til okkar tíma hafa menn þurft að finna ákjósanlegasta farveginn til að flytja boðskapinn áfram af lifandi krafti … til að vekja alla til trúar á ljósið sem kom í heiminn á jólanótt . Enn einu sinni eru komin jól . Við förum í kirkju , fáum boðskapinn beint í æð og fögnum hátíð ljóss og friðar . Aðventan er liðin og allur undirbúningur jólanna yfirstaðinn , yngsta kynslóðin beið eftir aðfangadegi með óþreyju … en loksins eru jólin komin . Úti er myrkur en inni fyllum við hvern krók og kima af hátíðleik með öllum jólaljósunum . Hið sanna ljós lýsir í sálinni . Hann er ljósið sem skín í myrkrinu . Þetta er tími gleði og friðar , tími minninga td um æskujólin eða tími söknuðar vegna þeirra sem hafa kvatt og farið á undan okkur . Við höfum sent kveðjur til vina og kunningja , við njótum samvista með okkar nánustu , borðum góðan mat og gefum gjafir . Gjafir spila stórt hlutverk á jólum . Við minnumst þess að nóttina sem Jesús fæddist fékk allur heimurinn gjöf frá Guði , við fengum öll sömu gjöfina . Jesúbarnið í jötunni . Því að svo elskaði Guð heiminn að hann gaf einkason sinn til þess að hver sem á hann trúir glatist ekki heldur hafi eilíft líf . Guð vill ekki að neinn glatist . Guð gaf sína dýrmætustu gjöf , gjöf sem ekki er hægt að pakka inn og aðeins hægt að taka við í hjartanu . En þegar við höfum tekið við þessari dýrmætu gjöf , hefur náð Guðs frelsað okkur , við erum endurfædd sem börn hans , við höfum gefið Guði okkur sjálf . Jólin minna okkur á hver er frelsari okkar … og að það skipti miklu máli að taka ákvörðun um hverjum við tilheyrum , því Jesús er ljós eilífs lífs , á honum hvílir höfðingjadómur . Hann er konungur alheimsins , og aðeins í gegnum hann eignumst við eilíft líf . Biðjum og þökkum Guði fyrir kærleika hans til okkar . Drottinn Jesús Kristur þú ert hið sanna ljós sem lýsir öllum þjóðum . Dýrð sé Guði , föður og syni og heilögum anda . Svo sem var í upphafi er og verður um aldir alda . Amen 25. des 2019 kl 14 í Haga kirkju á Barðaströnd